ગુણાતીતાનંદ સ્વામીના અનુગામી ભગતજી મહારાજ ભગવાન સ્વામિનારાયણની અનુગામી ગુણાતીત ગુરુપરંપરાના દ્વિતીય આધ્યાત્મિક ગુરુદેવ હતા. મુક્તિ અને સત્યને પામવા ઝંખતા મુમુક્ષુઓ માટે સમર્પણ અને સેવાભક્તિના તેજસ્વી ઉદાહરણ સમા ભગતજી મહારાજનો જન્મ પશ્ચિમ ગુજરાતમાં મહુવા ગામે એક દરજી પરિવારમાં થયો હતો. સમર્પિત ભાવે ગુરુ ગુણાતીતાનંદ સ્વામીની મન-કર્મ- વચને સેવા કરીને તેઓ યુવાન વયે દુર્લભ બ્રહ્મવિદ્યા પામીને પરમાત્માનો સાક્ષાત્કાર પામ્યા હતા. તત્કાલીન સમાજમાં વર્ણવ્યવસ્થાની જડતાભરી માનસિકતા હોવા છતાં, સામાન્ય ગણાતા દરજી પરિવારમાં જન્મેલા ભગતજી મહારાજની ભક્તિ, સેવા, સમર્પિતતાને લઈને ગુણાતીતાનંદ સ્વામીએ તેમને પોતાના આધ્યાત્મિક અનુગામી દર્શાવ્યા. અનેક અપમાનો અને અડચણો વચ્ચે પણ તેમણે અક્ષરબ્રહ્મના ઉદ્ઘોષમાં કોઈ ખામી ન રાખી. તેઓ એક સાધુ તરીકે દીક્ષિત ન હોવા છતાં, તેમણે બ્રહ્મચર્યનો માર્ગ સ્વીકાર્યો હતો. તેમની સર્વોત્તમ આધ્યાત્મિક પ્રતિભાથી ગૃહસ્થો અને સાધુ-સંતો પણ તેમનાથી પ્રભાવિત હતા. અક્ષર-પુરુષોત્તમના સ્વામિનારાયણીય તત્ત્વજ્ઞાનને અનુસરનારા સૌ કોઈને ભગતજી મહારાજે વચન આપ્યું હતું કે ‘હું તમારો દેહભાવનો મોહ ઉતારીને તમને બ્રહ્મભાવનો દિવ્ય ડગલો પહેરાવીશ.’